**GRIŽENJE U JASLIČKOJ DOBI**

Većina roditelja neće ostati ravnodušna ako saznaju da je njihovo dijete ugrizlo drugo dijete a posebice ako je njihovo dijete ugriženo. Kako je to pojava koja se uobičajeno javlja u skupini djece jasličke dobi, važno je o njoj se informirati, ispravno reagirati i znati da je prolazna.

Griženje u jaslicama je dio djetetove (oralne) razvojne faze. Ne pojavljuje se kod svakog djeteta ali je za očekivati da će u svakoj jasličkoj skupini biti barem jedno dijete koje se na taj način izražava.

U vrtiću se djecu potiče i usmjerava na prihvatljivo ponašanje. Djecu koja grizu ne smatra se nasilnom niti „zločestom“. Odgajateljice neprestano paze na sigurnost djece i spriječiti će ugriz kad god je moguće, no ponekad je takve iznenadne postupke kod djece teško predvidjeti i spriječiti.

**MOGUĆI UZROCI ZBOG KOJIH DIJETE GRIZE:**

* istraživanje okoline ustima (oralna faza razvoja)
* način komuniciranja (dijete te dobi je još uvijek u nemogućnosti adekvatno se verbalno izraziti)
* ljutnja
* frustracija (umor, bolest, glad, situacija u kojoj moraju dijeliti, čekati)
* strah
* privlačenje pozornosti (testiranje reakcije odraslog ili drugog djeteta)
* ljubomora
* stres (različiti uzroci)
* impulzivnost (nedostatak samokontrole u toj dobi)
* prevelika uzbuđenost

Razlozi griženja mogu biti mnogi no griženje nije znak da s djetetom, obitelji ili jaslicama nešto nije u redu.

**KAKO REAGIRATI**

U svakom slučaju reagirati treba. Ignoriranjem takvog ponašanja djetetu šaljemo poruku da je to što radi prihvatljivo. Ako se ispravno reagira, griženje je prolazna pojava i ne znači namjerno nasilje jer dijete te dobi još ne razumije da nekome nanosi bol. Na to mu treba ukazati. Već kod prvog ugriza ili pokušaja ugriza odrasli moraju djetetu jasno reći da to ne smije raditi i da drugu osobu odnosno dijete to boli. Uputa mora biti jasna, ozbiljna vjerodostojna i kratka. Djeca te dobi nisu u stanju slušati i razumjeti duga objašnjavanja. Ne vikati na djecu, ne posramljivati ih niti tjelesno kažnjavati. Od iznimne je važnosti i suradnja roditelja sa stručnim osobljem ustanove u koje treba imati povjerenja i otvoreno komunicirati.

Ana Hercigonja Gutschy, pedagoginja